หุ้นยุโรปปิดลบนักลงทุนชะลอซื้อขายก่อนรู้ผลประชุม BoE
ตลาดหุ้นยุโรปปิดขยับลงเมื่อคืนนี้ (13 ก.ค.) โดยตลาดปิดลบเป็นวันแรกในรอบ 5 วันทำการ เนื่องจากนักลงทุนชะลอการซื้อขายก่อนที่จะทราบผลการประชุมของธนาคารกลางอังกฤษ (BoE) ในวันนี้ ขณะที่มีกระแสคาดการณ์เป็นวงกว้างว่า BoE จะปรับลดอัตราดอกเบี้ยในการประชุมครั้งนี้ เพื่อรับมือกับผลกระทบ Brexit
14 ก.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.1% ปิด (13 ก.ค.) ที่ 335.83 จุด, ดัชนี DAX ตลาดหุ้นเยอรมันปิดที่ 9,930.71 จุด ลดลง 33.36 จุด หรือ -0.33%, ดัชนี FTSE 100 ตลาดหุ้นลอนดอนปิดที่ 6,670.40 จุด ลดลง 10.29 จุด หรือ -0.15% และดัชนี CAC-40 ตลาดหุ้นฝรั่งเศสปิดที่ 4,335.26 จุด เพิ่มขึ้น 3.88 จุด หรือ +0.09%
นักลงทุนชะลอการซื้อขายก่อนที่จะทราบผลการประชุมนโยบายการเงินของ BoE ในวันนี้ ขณะที่นักวิเคราะห์จำนวนมากคาดว่า BoE จะปรับลดอัตราดอกเบี้ย หรืออาจเพิ่มวงเงินการซื้อพันธบัตรตามมาตรการ QE ในการประชุมครั้งนี้ เพื่อรับมือกับผลกระทบ Brexit คาลูม พิคเคอร์ริ่ง นักวิเคราะห์อาวุโสของบริษัทเบเรนเบิร์ก เชื่อว่า มีโอกาส 60% ที่กรรมการทั้ง 9 คนของ BoE จะลงมติปรับลดอัตราดอกเบี้ยในการประชุมวันนี้วันนี้ โดยจะลดลง 0.25%
ขณะที่นายไมค์ เอมีย์ หัวหน้านักวิเคราะห์ที่บริษัทพิมโค กล่าวว่า เมื่อพิจารณาจากแนวโน้มการเติบโตที่อ่อนแอ ทำให้คาดการณ์ได้ว่า BoE จะปรับลดอัตราดอกเบี้ยลงสู่ระดับ 0% และหลังจากนั้นจะใช้มาตรการ QE หากมองว่าจำเป็นต้องมีการกระตุ้นเศรษฐกิจต่อไป
หุ้นกลุ่มพลังงานร่วงลง หลังจากราคาน้ำมันดิบเบรนท์ดิ่งลงกว่า 4% เมื่อคืนนี้ โดยหุ้นบีพีปรับตัวลง 1.3% หุ้น Eni SpA ซึ่งเป็นบริษัทพลังงานของอิตาลี ร่วงลง 1.2% และหุ้นเรพซอล ซึ่งเป็นบริษัทน้ำมันของสเปน ดิ่งลง 1.2% หุ้นแอร์บัส ดีดตัวขึ้น 1.7% หลังจากบริษัทประกาศลดการผลิตเครื่องบินรุ่น A380 เนื่องจากอุปสงค์ชะลอตัวลง